**ODBOR ZA DRUŽBENE DEJAVNOSTI**

Št. zadeve: 011-0004/2019-59 (302)
Datum: 19. 10. 2020

**ZAPISNIK**

**13. redne seje Odbora za družbene dejavnosti Občinskega sveta Občine Tržič,** ki je potekala v ponedeljek, 19. 10. 2020, ob 17.00 uri, v veliki sejni sobi Občine Tržič.

**Prisotni člani:**

- ga. Vida Raztresen,

- ga. Marija Mravlje,

- ga. Manca Gašperin,

- g. Vili Gliha,

- g. Mladen Novković.

**Opravičeno odsotni:**

- ga. Nana Peharc,

- ga. Mojca Čadež.

**Neopravičeno odsotni:**

-

**Ostali prisotni:**

- g. Klemen Srna, vodja UGDD,

- g. Drago Goričan, višji svetovalec na UGDD.

**Zapisnik:**

- Drago Goričan.

**DNEVNI RED:**

1. Pregled zapisnika 12. redne seje Odbora za družbene dejavnosti.
2. Mnenje/stališče/predlogi Odbora na vsebino gradiva 6. točke dnevnega reda 15. redne seje Občinskega sveta Občine Tržič.
3. Mnenje/stališče/predlogi Odbora na vsebino gradiva 8. točke dnevnega reda 15. redne seje Občinskega sveta Občine Tržič.
4. Mnenje/stališče/predlogi Odbora na vsebino gradiva 9. točke dnevnega reda 15. redne seje Občinskega sveta Občine Tržič.
5. Mnenje/stališče/predlogi Odbora na vsebino gradiva 10. točke dnevnega reda 15. redne seje Občinskega sveta Občine Tržič.
6. Mnenje/stališče/predlogi Odbora na vsebino gradiva 11. točke dnevnega reda 15. redne seje Občinskega sveta Občine Tržič.
7. Mnenje/stališče/predlogi Odbora na vsebino gradiva 14. točke dnevnega reda 15. redne seje Občinskega sveta Občine Tržič.
8. Razno (seznanitev z vsebino gradiva 4.,5.,7.,12.,13 in 15. točke dnevnega reda 15. redne seje Občinskega sveta Občine Tržič.

Ga. Vida Raztresen, predsednica Odbora, je pozdravila vse prisotne in ugotovila, da je na seji prisotnih pet članov Odbora, dve pa sta prisotnost opravičili. Na dnevni red, ki so ga člani Odbora prejeli z vabilom na 13. redno sejo, prisotni niso imeli pripomb.

**Ad.1**

Ga. Vida Raztresen, predsednica Odbora, pove, da so zapisnik 12. redne seje člani Odbora prejeli po e-pošti in odpre razpravo.

Na zapisnik 12. redne seje prisotni člani Odbora niso imeli pripomb.

Odbor je soglasno sprejel naslednje stališče:

1. **Potrdi se zapisnik 12. redne seje Odbora za družbene dejavnosti z dne 14.09.2020.**

**Ad. 2**

Odbor je opravil razpravo k 6. točki dnevnega reda 15. redne seje Občinskega sveta Občine Tržič (Predlog Pravilnika o sofinanciranju ljubiteljskih dejavnosti v občini Tržič – 2. obravnava);

Predsednica Odbora ga. Vida Raztresen pove, da je predlog pravilnika v 2. obravnavi in odpre razpravo.

Klemen Srna, vodja Urada za gospodarstvo in družbene dejavnosti (UGDD), pove, da na vsebino pravilnika ob 1. obravnavi ni bilo sprejetih sprememb in dopolnitev, opozori pa na tehnično napako v preambuli, kjer je za številom 25. potrebno dodati »člena« Zakona o uresničevanju javnega interesa za kulturo.

V razpravi prisotni člani Odbora niso imeli pripomb.

Odbor je soglasno sprejel naslednje stališče:

1. **Odbor se je seznanil s predlogom Pravilnika** **o sofinanciranju ljubiteljskih kulturnih dejavnosti v Občini Tržič v 2. obravnavi in ga predlaga članom Občinskega sveta Občine Tržič v potrditev.**

**Ad. 3**

Odbor je opravil razpravo k 8. točki dnevnega reda 15. redne seje Občinskega sveta Občine Tržič (Predinvesticijska zasnova za projekt »Izobraževalno in športno središče Križe« (IŠS Križe));

Predsednica Odbora ga. Vida Raztresen predlaga, da vsebino predlaganega gradiva pojasni g. Klemen Srne, vodja Urada za gospodarstvo in družbene dejavnosti (UGDD).

Klemen Srna, vodja UGDD, pove, da je bila v juniju 2020 izdelana idejna zasnova projekta (Izgradnja izobraževalnega in športnega središča v Križah. V Idejni zasnovi za pridobitev projektnih in drugih pogojev je bila ocenjena tudi vrednost naložbe. Ocena vrednosti materiala in del, kot izhaja iz navedene idejne zasnove, znaša 7.315.891,30 EUR brez DDV, z DDV pa 8.925.387,39 EUR. Glede na ocenjeno vrednost, ki presega 2.500.000 EUR, je potrebno prvotno opredelitev potrebne investicijske dokumentacije dopolniti skladno z Uredbo o enotni metodologiji za pripravo in izdelavo investicijske dokumentacije na področju javnih financ in izdelati dokument identifikacije investicijskega projekta (DIIP), predinvesticijsko zasnovo in investicijski program. Predinvesticijska zasnova obravnava možne variante, za katere je verjetno, da bi lahko ekonomsko, finančno, časovno in tehnično – tehnološko sprejemljivo izpolnile cilje, ki so opredeljeni v dokumentu identifikacije investicijskega projekta. Dokument predinvesticijske zasnove je pripravljen skladno z določili Uredbe. Že v predhodni dokumentaciji – dokumentu identifikacije investicijskega projekta (DIIP) je bila varianta brez investicije zavrnjena, zato sta bili v okviru predinvesticijskega zasnove analizirani dve varianti z investicijo, in sicer: Varianta 1, ki predvideva gradnjo dveh objektov, ki sta ločena po namenu, vendar funkcionalno povezana, kar omogoča notranjo komunikacijo in Varianta 2, ki upošteva gradnjo enega samostojnega objekta za izvajanje programa osnovne šole in vrtca, ki pa ima analizirani še dve pod-varianti, ki se medsebojno razlikujeta glede umestitve učilnic za osnovno šolo, in sicer: varianta 2.1., ki predvideva, da so od štirih učilnic 1. in 2. triade 2 orientirani na vzhod, 2 pa na sever, ter varianta 2.2., ki predvideva, da so vse 4 učilnice 1. in 2. triade orientirane na sever. Celovita analiza variant je pokazala, da je z vidika doseganja ciljev, časovnega vidika, vrednosti naložbe ter finančnih in ekonomskih kazalnikov smiselna izvedba projekta po varianti 2.1., to je varianti, ki je po strokovni in tudi ostalih ocenah najbolj ugodna tudi z vidika ugodja za uporabnike.

V razpravi so prisotni člani Odbora izrazili popolno strinjanje z umestitvijo projekta med prednostne razvojne naloge Občine Tržič in hkrati celostno ureditvijo predvidenega območja. Na predloženo gradivo niso imeli pripomb, predlagajo pa, da se v prihodnjem letu vse sile usmeri v pridobivanje sredstev iz EU, državnih ali drugih virov, ki bodo skupaj z občinskimi sredstvi zagotovili začetek izvedbe v letu 2022.

Odbor je soglasno sprejel naslednje stališče:

1. **Odbor se je seznanil s Predinvesticijsko zasnovo za projekt »Izobraževalno in športno središče Križe« (IŠS Križe) in jo predlaga članom Občinskega sveta Občine Tržič v potrditev.**

**Ad.4.**

Odbor je opravil razpravo k 9. točki dnevnega reda 15. redne seje Občinskega sveta Občine Tržič (Osnutek Odloka o proračunu Občine Tržič za leto 2021 in osnutek Odloka o proračunu Občine Tržič za leto 2022);

Predsednica Odbora ga. Vida Raztresen predlaga, da vsebino predlaganega gradiva pojasni g. Klemen Srne, vodja Urada za gospodarstvo in družbene dejavnosti (UGDD).

Klemen Srna, vodja UGDD, pove, da je gradivo pripravil Urad za finance, vseeno pa bo poskušal pojasniti osnovna izhodišča in vsebino, predvsem na področju družbenih dejavnosti. Pove da sta osnutka proračunov za leti 2021 in 2022 pripravljena tako, da predvideni odhodki presegajo predvidene prihodke. Kot vir za financiranje investicij in za pokrivanje predvidenega proračunskega primanjkljaja bomo uporabili neporabljena sredstva iz preteklih let, namenske prihodke tekočega leta ter sredstva iz državnega in evropskega proračuna za sofinanciranje investicij in programov. Za večjo investicijo izgradnjo kanalizacije in ostale komunalne infrastrukture v Aglomeraciji Loka je predvideno tudi dolgoročno zadolževanje pri poslovnih bankah. Projekt izgradnje kanalizacije in ostale komunalne infrastrukture v Aglomeraciji Loka je tik pred izdajo odločbe o zagotovitvi evropskih sredstev, kar pomeni, da bomo s podpisom pogodbe o sofinanciranju projekta primorani izvajati investicijo z natančnimi časovnimi roki in zagotavljati tudi lastna finančna sredstva. To dejstvo je močno oklestilo sredstva za ostala investicijska vlaganja, zato sta osnutka proračuna na področju investicij usmerjena predvsem na pridobivanje potrebne projektne dokumentacije, kar bi nam v naslednjih letih z uspešnim pridobivanjem EU, državnih in ostalih sredstev lahko zagotovilo tudi uspešno realizacijo. Na področju družbenih dejavnosti je tako predvidena le večja investicija v energetsko sanacijo objektov Tržiškega muzeja in Gradu Neuhaus, kjer pričakujemo tudi sredstva EU in države na podlagi razpisov. Za projekte: Podzemni doživljajski park Sv. Ana, Raziskovalno učni center za plazove in Naturo 2000, Knjižnica dr. T. Pretnarja, Izgradnja centra za krepitev zdravja (prizidek ZD Tržič), pa se predvideva pridobitev projektne dokumentacije. Redna dejavnost na področju športa in kulture ostaja na enaki ravni in morebitno krčenje sredstev ni predvideno.

G. Mladen Novković, član Odbora, je opozoril na stanje v društvih s področja športa in kulture, ki so se zaradi vladnih ukrepov pri preprečevanju okužb novega koronavirusa znašli v težki finančni situaciji, kar bi za nekatere lahko pomenilo tudi prenehanje opravljanja dejavnosti. Predlaga, da se v proračunu zagotovijo dodatna sredstva, ki bi služila kot pomoč posameznim društvom pri premagovanju težav ob nastali situaciji. Po njegovem mnenju je možnosti več, lahko so to dodatna finančna sredstva ali pa oprostitev plačila najemne za športne objekte, predvsem športne dvorane in dvorane, oziroma objekte, namenjene izvajanju kulturnih dejavnosti.

V razpravi prisotni člani Odbora niso imeli bistvenih pripomb na predlagana osnutka odlokov o proračunu za leti 2021 in 2022, razen pripombe g. Mladena Novkovića, s katero se v celoti strinjajo.

Odbor je soglasno sprejel naslednje stališče:

1. **Odbor se je seznanil z Osnutkom Odloka o proračunu Občine Tržič za leto 2021 in osnutkom Odloka o proračunu Občine Tržič za leto 2022 in ju predlaga članom Občinskega sveta Občine Tržič v potrditev.**
2. **Odbor predlaga Občinski upravi občine Tržič, da preveri možnost zagotovitve dodatnih sredstev v proračunu Občine Tržič za leto 2020 oziroma 2021 kot pomoč društvom na področju športa in kulture za premostitev finančnih težav, ki so nastale zaradi upoštevanja ukrepov Vlade RS za preprečevanje širjenja okužb z novim koronavirusom.**

**Ad.5.**

Odbor je opravil razpravo k 10. točki dnevnega reda 15. redne seje Občinskega sveta Občine Tržič (Ciljni načrt razvoja kulturne infrastrukture v občini Tržič);

Predsednica Odbora ga. Vida Raztresen predlaga, da vsebino predlaganega gradiva pojasni g. Klemen Srne, vodja Urada za gospodarstvo in družbene dejavnosti (UGDD).

Klemen Srna, vodja UGDD, pove, da je Občina Tržič prvotno pripravila pregled prostorskih potreb javnih zavodov in društev ter s pomočjo zbranih podatkov opredelila minimalne oziroma maksimalne prostorske potrebe. Na podlagi pridobljenih podatkov smo v nadaljevanju izdelali pregledni načrt z analizo umeščanja programov omenjenih javnih zavodov v različne prostore. Z analizo smo tako pridobili pregled petih različnih variant, ki so v dokumentu tudi prostorsko, časovno in finančno ovrednotene. Glede na omenjene kriterije smo v nadaljevanju razvili varianto št. 6. Omenjena varianta je presečna varianta vseh predhodnih variant, na eni strani rešuje najbolj pereče prostorske stiske akterjev na področju kulture v občini, je javno-finančno vzdržna in v realnem času izvedljiva, hkrati pa si z njo ne zapiramo možnosti za morebitne nadgradnje in rešitve za nadaljnji razvoj večjega Kulturnega centra v Tržiču. V tej presečni varianti št. 6 se Glasbeni šoli Tržič nameni celotna stavba na naslovu Šolska ulica 2, Tržič, v kateri šola deluje že sedaj, saj je bila tudi namensko grajena za dejavnosti osnovnega glasbenega izobraževanja. Na Balosu 4, kjer se sedaj nahaja Knjižnica dr. Toneta Pretnarja, bi si nove prostore pridobila Ljudska univerza Tržič in društvo Načeta paleta, razširili pa bi se programi Mladinskega gledališča Tržič, Folklorne skupine Karavanke in KUD Leyli, ostajajo pa še proste kapacitete za morebitne širitve dejavnosti drugih društev (Klub Tržiških študentov, Planinsko društvo Tržič, Tržiški likovniki…). Za potrebe nove knjižnice pa se je kot najustreznejša varianta pokazala lokacija nekdanje tovarne Peko PUR, ki je že v lasti Občine Tržič. Sprejem predlaganih sklepov pomeni usmeritev Občinski upravi pri pridobivanju projektne dokumentacije, ki bo zagotavljala osnovo pri pridobivanju dodatnih finančnih sredstev in s tem izvedbo projektov v realnem času.

V razpravi so prisotni člani Odbora izrazili strinjanje s predlaganim gradivom in predlaganimi sklepi, saj le dokončna usmeritev in priprava potrebne projektne dokumentacije zagotavlja več realnih možnosti pri pridobivanju dodatnih sredstev in s tem tudi same izvedbe zastavljenih ciljev.

Odbor je soglasno sprejel naslednje stališče:

1. **Odbor se je seznanil s Ciljnim načrtom razvoja kulturne infrastrukture v občini Tržič, št. V130230, izdelovalca Protim Ržišnik Perc arhitekti in inženirji d.o.o. in ga predlaga članom Občinskega sveta Občine Tržič v potrditev.**
2. **Odbor se je seznanil in prepoznal kot najustreznejšo varianto razvoja infrastrukture na področju kulture varianto številka 6. in se strinja da se Občinski upravi Občine Tržič nalaga, da v okviru svojih nalog in pristojnosti izvaja vse potrebne postopke za vodenje in izvedbo projekta razvoja kulturne infrastrukture skladno z varianto številka 6, zato predlaga članom Občinskega sveta Občine Tržič, da predlagani sklep sprejmejo.**
3. **Odbor soglaša, da lahko zaradi različnih dejavnikov pride do odstopanj od potrjene variante, o čemer bi Občinski svet Občine Tržič odločal ob vsakokratnem sprejemanju proračunskih dokumentov, zato predlaga članom Občinskega sveta Občine Tržič, da predlagani sklep sprejmejo.**

**Ad.6.**

Odbor je opravil razpravo k 11. točki dnevnega reda 15. redne seje Občinskega sveta Občine Tržič (Letni program športa v Občini Tržič za leto 2021);

Predsednica Odbora ga. Vida Raztresen predlaga, da vsebino predlaganega gradiva pojasni g. Drago Goričan, svetovalec na Uradu za gospodarstvo in družbene dejavnosti (UGDD), ki je tudi pripravljavec gradiva.

Drago Goričan pove, da se v skladu s 13. členom Zakona o športu izvajanje Nacionalnega programa športa v Republiki Sloveniji na ravni lokalnih skupnosti določi z letnim programom športa. Letni program določa programe športa, ki se sofinancirajo iz javnih sredstev, obseg in vrsto dejavnosti potrebnih za njegovo uresničevanje ter obseg sredstev, ki se za ta namen zagotovijo v občinskem proračunu. Predlagane vsebine in programi letnega programa športa so skladni z nacionalnim programom športa in Odlokom o postopkih in merilih za sofinanciranje letnega programa športa v Občini Tržič. Višina sredstev za šport in športno infrastrukturo bo določena z veljavno sprejetim proračunom Občine Tržič za leto 2021. Skladno s 6. členom Odloka o postopkih in merilih za sofinanciranje letnega programa športa v Občini Tržič je občinska uprava pripravila osnutek Letnega programa športa v Občini Tržič za leto 2021. Osnutek je javno obravnavala civilno-družbena športna javnost združena v Športni zvezi Tržič in posredovala pozitivno soglasje.

V razpravi so prisotni člani Odbora na predloženo gradivo niso imeli pripomb.

Odbor je soglasno sprejel naslednje stališče:

1. **Odbor se je seznanil z letnim programom športa v Občini Tržič za leto 2021 in ga predlaga članom Občinskega sveta Občine Tržič v potrditev.**

**Ad.7.**

Odbor je opravil razpravo k 14. točki dnevnega reda 15. redne seje Občinskega sveta Občine Tržič (Predstavitev nove praznične okrasitve starega mestnega jedra Tržiča v letu 2020);

Predsednica Odbora ga. Vida Raztresen predlaga, da vsebino predlaganega gradiva pojasni g. Klemen Srne, vodja Urada za gospodarstvo in družbene dejavnosti (UGDD).

Klemen Srna, vodja UGDD, pove, da smo pri letošnjem pregledu prazničnih luči za okrasitev mestnega jedra Tržiča opazili, da je večji del le teh zelo dotrajan. Tiste luči, ki še delujejo, niso stilsko in vizualno usklajene, saj so bile nakupljene v različnih obdobjih. Potrebo in željo po osvežitvi okrasitve zaznavamo pri prebivalcih že več let, vendar nikoli ni bilo na voljo dovolj sredstev za ta namen. To leto se je zaradi epidemije koronavirusa in posledično odpovedi večine prireditev pokazala priložnost, da občanom in obiskovalcem pričaramo prenovljeno pristno okrasitev prazničnega mestnega jedra Tržiča in sicer s prerazporeditvijo sredstev iz proračunskih postavk namenjenih izvajanju prireditev in drugih na proračunsko postavko za novoletno okrasitev. Za dobavo opreme, montažo in demontažo novoletne okrasitve bo Občina Tržič v letu 2020 tako namenila okoli 45.000,00 EUR z DDV (ocenjena vrednost). Glede na oceno stanja, da večja druženja tudi v prihodnje ne bodo dovoljena, želimo s to aktivnostjo ustvariti prijetno okolje za naše občane v adventnem času in obiskovalce, ki bodo posledično izven visoke turistične sezone trošili v našem kraju. Uporabno praznično razsvetljavo, ki je mestno jedro krasila prejšnja leta, pa bomo brezplačno razdelili po krajevnih skupnostih občine Tržič, ki bodo v prihodnje pristojne za krasitev svojih naselij.

V razpravi so prisotni člani Odbora izrazili strinjanje s predstavitvijo nove praznične okrasitve starega mestnega jedra Tržiča v letu 2020.

Odbor je soglasno sprejel naslednje stališče:

1. **Odbor se je seznanil s** **predstavitvijo nove praznične okrasitve starega mestnega jedra Tržiča v letu 2020 in se z njo strinja.**

**Ad.8.**

Odbor je opravil kratko razpravo in se seznanil z vsebino gradiva 4.,5.,7.,12.,13. in 15. točke dnevnega reda 15. redne seje Občinskega sveta Občine Tržič.

Ga. Vida Raztresen, predsednica Odbora, prisotnim na kratko predstavi gradivo 5.,7.,12.,13. in 15 točke dnevnega reda 15. redne seje Občinskega sveta Občine Tržič. Pove, da gradiva pod točko 4. še nismo prejeli, zato jih z vsebino ne more seznaniti.

Na predstavljeno gradivo prisotni člani Odbora nimajo pripomb.

Odbor je soglasno sprejel naslednje stališče:

1. **Odbor se je seznanil z vsebino gradiva 5.,7.,12., 13. in 15. točke dnevnega reda 15. redne seje Občinskega sveta Občine Tržič.**

Seja je bila zaključena ob 18:15 uri.

Zapisal: Drago Goričan Odbor za družbene dejavnosti

 Vida Raztresen, predsednica